

[bookmark: _GoBack]NOTA DE FUNDAMENTARE
[bookmark: _Hlk214970284]la proiectul Metodologiei de determinare a compensației financiare pentru redispecerizarea descendentă a centralelor electrice care utilizează surse regenerabile de energie sau centralelor electrice în regim de cogenerare de înaltă eficiență 
în lipsa unor mecanisme de piață
	1. Denumirea sau numele autorului și, după caz, a/al participanților la elaborarea proiectului actului normativ

	Proiectul Metodologiei de determinare a compensației financiare pentru redispecerizarea descendentă a centralelor electrice care utilizează surse regenerabile de energie sau centralelor electrice în regim de cogenerare de înaltă eficiență în lipsa unor mecanisme de piață, a fost elaborat de către Agenția Naționale pentru Reglementare în Energetică (în continuare - Agenția) cu suportul Secretariatului Comunității Energetice în cadrul proiectului Independența și Reziliența Energetică a Moldovei (Moldova Energy Independence and Resilience), finanțat de Uniunea Europeană.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	În prezent, cadrul legal primar a fost deja ajustat astfel încât operatorul sistemului de transport și operatorii sistemelor de distribuție pot limita producerea de energie electrică la centralele electrice care utilizează surse regenerabile de energie doar ca măsură de ultimă instanță, în scopul menținerii securității și echilibrului sistemului electroenergetic și al rețelelor electrice. În astfel de situații, legea stabilește că cantitatea energiei electrice nelivrate, precum și valoarea compensației financiare aferente, trebuie determinate în baza unei metodologii elaborate și aprobate de ANRE, care să țină cont de potențialele costuri și beneficii oferite de piața energiei electrice de echilibrare, inclusiv de posibilitățile de stocare a energiei.
Necesitatea elaborării și aprobării metodologiei de determinare a compensațiilor financiare pentru redispecerizarea descendentă a centralelor electrice care utilizează surse regenerabile de energie (SRE) sau a centralelor de cogenerare de înaltă eficiență rezultă din cadrul normativ național deja adoptat. Articolul 28, alin. (9) din Legea nr. 10/2016 privind promovarea utilizării energiei din surse regenerabile (în continuare – Legea nr. 10/2016) instituie obligația Agenției de a stabili, modul de determinare a energiei nelivrate și a compensațiilor financiare ce urmează a fi achitate producătorilor ce dețin centrale electrice ce produc din SRE în situațiile în care producția lor este limitată din motive legate de siguranța sistemului sau de congestiile de rețea. Prin coroborare cu prevederile Legii nr. 164/2016 cu privire la energia electrică, prin care sunt transpuse un set de directive și regulamente ale Uniunii Europene (în continuare - UE), inclusiv Regulamentul UE nr. 2019/943 privind piața internă de energie electrică, dispozițiile de dispecere emise de operatorul sistemului de transport (în continuare - OST) în scopul reducerii producerii de energie electrică la centralele electrice din surse regenerabile sunt clasificate ca acțiuni de remediere aplicate de OST pentru a face față congestiilor interne și interzonale, precum și pentru menținerea securității operaționale. Mai exact reducerea producerii centralelor regenerabile sunt clasificate drept acțiuni de redispecerizare descendentă a producerii de energie electrică.
De asemenea, articolul 46 din Legea nr. 164/2025 cu privire la energia electrică (în continuare - Legea nr. 164/2025) preia, în esență, cerințele articolului 13 din Regulamentul (UE) 2019/943 privind piața internă de energie electrică (în continuare - Regulamentul UE 2019/943), stabilind reguli detaliate pentru redispecerizarea descendentă a centralelor pe SRE și a celor de cogenerare de înaltă eficiență, care beneficiază de un regim special de dispecerizare și de activare a redispecerizării descendente, similar celui aplicat centralelor regenerabile.
Având în vedere nivelul de dezvoltare a pieței energiei de echilibrare și a pieței serviciilor de sistem se constată că la moment OST nu poate utiliza pe deplin acțiuni de remediere, inclusiv redispecerizarea generării de energie electrică în baza unor mecanisme competitive, în condiția existenței unui număr mic de participanți înregistrați la aceste piețe. În asemenea situații specifice, art. 46 alin. (8) din Legea nr. 164/2025 include un set de condiționalități care permite OST să redispecerizeze centralele electrice, inclusiv în lipsa unor mecanisme de piață, dacă sunt îndeplinite următoarele condiții:
a) nu este disponibilă nicio alternativă bazată pe mecanisme de piață;
b) au fost utilizate toate resursele disponibile bazate pe mecanisme de piață;
c) numărul centralelor electrice, al instalațiilor de stocare a energiei sau al instalațiilor de consum dispecerizabil disponibile este prea mic pentru a asigura o concurență efectivă în zona în care se află instalații adecvate pentru furnizarea serviciului;
d) situația actuală a rețelelor electrice de transport duce la congestii în mod periodic și previzibil, astfel încât redispecerizarea bazată pe mecanisme de piață ar duce la prezentarea periodică de oferte strategice care ar crește nivelul congestiilor interne, și, în acest context, a fost adoptat un plan de acțiuni pentru abordarea acestor congestii.
Totodată, Legea nr. 164/2025 prevede că operatorul sistemului de transport trebuie să ia măsuri operaționale adecvate de rețea și de piață pentru a minimiza redispecerizarea descendentă a energiei electrice produse din SRE sau în cogenerare de înaltă eficiență și să asigure flexibilitatea rețelelor, astfel încât sistemul electroenergetic să poată fi gestionat în condiții de siguranță. În cazul utilizării redispecerizării descendente care nu se bazează pe mecanisme de piață, legea stabilește principii clare: centralele electrice pe SRE și centralele de cogenerare de înaltă eficiență pot fi supuse redispecerizării descendente doar dacă nu există alte alternative sau dacă alte soluții ar conduce la costuri semnificativ disproporționate ori la riscuri severe pentru securitatea rețelei electrice; energia autoprodusă și neinjectată în rețea nu poate fi supusă redispecerizării descendente, iar fiecare intervenție trebuie justificată transparent.
Art. 46, alin. (12) din Legea nr. 164/2025 stabilește și un set de principii care trebuie aplicate de OST în cazul în care se utilizează redispecerizare descendentă care nu este bazată pe mecanisme de piață, și anume:
e) centralele electrice care utilizează surse regenerabile de energie vor fi supuse redispecerizării descendente numai dacă nu există alternativă sau dacă alte soluții ar conduce la costuri disproporționate semnificativ sau la riscuri severe pentru securitatea rețelei electrice;
f) energia electrică produsă în regim de cogenerare de înaltă eficiență va fi supusă redispecerizării descendente numai dacă, în afară de redispecerizarea descendentă a centralelor electrice  care utilizează surse regenerabile de energie, nu există alternativă sau dacă alte soluții ar conduce la costuri disproporționate sau riscuri severe în ceea ce privește securitatea rețelei electrice;
g) energia electrică destinată autoconsumului provenind de la centrale electrice care utilizează surse regenerabile de energie sau de la centrale electrice de cogenerare de înaltă eficiență și care nu este livrată în rețelele electrice nu va fi supusă redispecerizării descendente, cu excepția cazului în care nicio altă soluție nu ar rezolva problemele de securitate a rețelei electrice;
h) redispecerizarea descendentă aplicată în temeiul lit. a)–c) trebuie să fie justificată în mod corespunzător și transparent. 
În acest context, proiectul Metodologiei constituie instrumentul normativ secundar necesar pentru implementarea prevederilor Legii nr. 10/2016 și Legii nr. 164/2025, precum și pentru realizarea conformității de facto cu art. 13 din Regulamentul (UE) 2019/943 și cu obligațiile asumate în cadrul Comunității Energetice (Electricity Integration Package). Proiectul metodologiei de determinare a compensației financiare pentru redispecerizarea descendentă a centralelor electrice care utilizează surse regenerabile de energie sau centralelor electrice în regim de cogenerare de înaltă eficiență în lipsa unor mecanisme de piață urmărește să asigure: 
(i) punerea în aplicare a prevederilor Legii nr. 10/2016 și Legii nr. 164/2025, 
(ii) alinierea efectivă la principiile articolului 13 din Regulamentul (UE) 2019/943 și 
(iii) crearea unui cadru transparent și nediscriminatoriu pentru intervențiile OST asupra producătorilor pe SRE și cogenerare de înaltă eficiență, în lipsa unor mecanisme de piață funcționale.
Metodologia propusă urmează a fi utilizată pentru o perioadă provizorie, atâta timp cât sunt aplicabile prevederile art. 46, alin. (8) din Legea nr. 164/2025, iar în cazul în care apar alternative bazate pe mecanisme de piață, acestea urmează a fi aplicate inclusiv în raport cu centralele electrice SRE sau a celor de cogenerare în regim de înaltă eficiență.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Sistemul energetic al Republicii Moldova are o capacitate limitată de a face față fluctuațiilor dintre producție şi consum din cauza inflexibilității surselor de generare şi a lipsei altor resurse flexibile, precum stocarea energiei şi consumul dispecerizabil, situație care pune în pericol securitatea aprovizionării şi stabilitatea operațională a sistemului electroenergetic național. În plus, Moldova, ca parte a Zonei Sincrone a Europei Continentale (CESA), este obligată să asigure rezervele operaționale necesare pentru a îndeplini cerințele care decurg din cerințele de funcționare a sistemului reglaj frecvență-putere (RFP) şi alte servicii esențiale de sistem. De asemenea, ca parte a blocului de reglaj „Ukrenergo - Moldelectrica RFP", Î.S. ,„Moldelectrica" are obligațiile de a asigura rezervele de echilibrare, în calitate de parte responsabilă pentru zona de reglaj din cadrul acestui bloc. 
Odată cu aprobarea Legii nr. 164/2025, în iunie 2025, au fost creat cadrul legal primar pentru realizarea redispecerizării și comercializării în contra partidă a energiei electrice, conform principiilor și cerințelor Pachetului de Integrare a Sectorului Energiei electrice, adoptat la nivelul Comunității Energetice, și a prevederilor Pachetului UE Energie Curată pentru Toți Europenii (Clean Energy Package). Normele incluse în art. 46 din Legea nr. 164/2025 au venit în completarea art. 28 alin. (9) din Legea nr. 10/2016 privind promovarea energiei utilizate din surse regenerabile privind compensarea financiară a energiei  nelivrate de către centralele electrice ce utilizează surse regenerabile de energie, stabilind mecanismele concrete prin care OST și OSD poate interveni la nivelul unei centrale pentru a modifica regimul de generare a energiei electrice în scopul menținerii stării de funcționare normală a sistemului electroenergetic.
În paralel, la 30 mai 2025, prin Hotărârea Consiliului de administrație al ANRE nr. 276/2025, Agenția a aprobat lansarea pieței serviciilor de sistem și a pieței energiei electrice de echilibrare, o decizie ce reprezintă un pas fundamental în modernizarea sistemului electroenergetic național, cu obiectivul de a consolida securitatea energetică, de a facilita integrarea în piețele europene, de a crea un mediu investițional stabil și de a stimula competitivitatea sectorului. 
Piața serviciilor de sistem este menită să contribuie la menținerea parametrilor de calitate ai energiei electrice și la funcționarea în condiții de siguranță a rețelei electrice de transport, iar piața de echilibrare trebuie să permită corectarea în timp real a dezechilibrelor dintre producție și consum, sporind stabilitatea sistemului. Piața serviciilor de sistem este o piață organizată de energie electrică prin intermediul căreia Î.S. “Moldelectrica”, în calitate de operator al sistemului de transport al energiei electrice asigură achiziția serviciilor de sistem, aplicând mecanisme nediscriminatorii de piață (licitații pe perioade determinate) și/sau conform unor sarcini obligatorii, stabilite în conformitate cu Codurile rețelelor electrice. 
Principalele produse licitate pe piața serviciilor de sistem sunt: rezervele pentru stabilizarea frecvențe (RSF), rezervele pentru restabilirea frecvenței (RRF automate sau RRF manuale); rezervele de putere activă disponibile pentru a readuce frecvența la valoarea ei nominală și pentru a restabili echilibrul de puteri la valoarea programată; rezervele de înlocuire (RI) - rezervele de putere activă disponibile pentru restabilirea sau menținerea nivelului necesar pentru a se pregăti preluarea dezechilibrelor următoare ale sistemului, inclusiv rezerva în exploatare.

Figura 1: Servicii licitate pe piața serviciilor de sistem
Ulterior, la 22 septembrie 2025, Consiliul de administrație al Agenției a aprobat avizarea procedurilor operaționale și a contractelor aferente pieței serviciilor de sistem (PSS) și pieței energiei electrice de echilibrare (PEE), drept un ultim pas în scopul creării cadrului de reglementare necesar pentru lansarea acestor piețe, indispensabile pentru funcționarea în siguranță a sistemului electroenergetic național și pentru asigurarea continuității alimentării cu energie electrică a consumatorilor finali.
Totuși, conform rezultatelor publicate, pe parcursul anului 2025, de către Î.S. „Moldelectrica” privind rezultatele licitațiilor pe piața serviciilor de sistem și pe piața energiei de echilibrare evidențiază faptul că, în practică, piețele nou create nu dispuneau de participanți și de lichiditate. Rapoartele privind rezultatele licitațiilor pe Piața Serviciilor de Sistem până la finele lunii decembrie 2025, pentru toate produsele licitate (FCR, aFRR up/down, mFRR up/down) cantitățile ofertate și contractate erau în toate intervalele orare egale cu zero, ceea ce indica lipsa ofertelor din partea furnizorilor calificați. Situații similare se regăseau și în alte rapoarte publicate începând cu septembrie 2025, ceea ce demonstra un blocaj structural: există un cadru de piață adoptat, dar nu există resurse de echilibrare dispuse sau capabile să participe la aceste piețe. Astfel, nu a fost înregistrată nici o ofertă pe piața serviciilor de sistem, și nici nu au fost înregistrați furnizori de servicii de sistem calificați pentru prestarea serviciilor respective.
În aceste condiții, OST nu poate obține prin licitații pe deplin resursele de echilibrare necesare pentru menținerea funcționării în siguranță a sistemului electroenergetic. Practic, sistemul electroenergetic național nu poate fi echilibrat, în mod normal, prin instrumente de piață, operatorul de sistem având la dispoziție un număr limitat de măsuri de remediere – în principal utilizarea interconexiunilor și a schimburilor transfrontaliere, reconfigurarea fluxurilor și, în situații limite, măsuri de restricționare a consumului.
Menționăm că Agenția a impus Î.S. „Moldelectrica”, prin Hotărârea Consiliului de administrație al ANRE nr. 561 din 29 septembrie 2025, o obligație temporară de serviciu public de achiziție a capacităților de echilibrare prin alte mecanisme decât mecanismul de piață, care să permită furnizarea de servicii de sistem și energie de echilibrare în regim stabil și previzibil. În urma acestei hotărâri, OST a lansat o procedură de licitație având ca scop selectarea unor proiecte de capacități de echilibrare, în baza unei documentații avizate de ANRE, care descrie parametrii tehnici și comerciali ai unităților ce urmează a fi construite și integrate în sistemul electroenergetic. Această soluție însă are un orizont de timp mediu–lung (perioada de investiție și punere în funcțiune a noilor centrale), ceea ce lasă în continuare un gol de instrumente de echilibrare pe termen scurt și imediat.
În consecință, pentru acoperirea dezechilibrelor și menținerea frecvenței, sistemul se bazează, în principal, pe importuri, pe interconexiuni și pe măsuri operative de natură necomercială.
De menționat că și până la momentul de față se constată un interes scăzut în ceea ce privește participarea furnizorilor calificați la piața energiei electrice de echilibrare și a serviciilor de sistem, fiind înregistrați doar 2 furnizori calificați pe piața serviciilor de sistem și câțiva pe piața serviciilor de echilibrare. 
În paralel, structura mixului de producere din Republica Moldova se schimbă rapid. Conform datelor sintetizate de Centrul Național pentru Energie Durabilă, capacitatea totală de producere din surse regenerabile a crescut accelerat în ultimii ani, atingând circa 1067,86 MW la sfârșitul lunii mai 2026, cu creșteri anuale în perioada 2022-2025 de ordinul a sute de MW. Capacitățile instalate a centralelor SRE urmează să crească și mai mult pentru a atinge traiectoria de dezvoltare stabilită în Planul Național Integrat pentru Energie și Climă (în continuare – PNIEC), Guvernul fiind în proces de desfășurare a celei de-a doua licitație pentru oferirea statutului de producător eligibil mare pentru a susține în continuare dezvoltarea centralelor SRE, acest lucru fiind recunoscut drept o prioritate.
Pe de o parte, această creștere accelerată a capacităților eoliene și solare este esențială pentru atingerea obiectivelor de decarbonizare și pentru alinierea la țintele UE și ale Comunității Energetice. Pe de altă parte, ea sporește volatilitatea producției și necesarul de flexibilitate al sistemului: din motiv că, în anumite ore, producția din SRE depășește cererea internă sau capacitatea netă de transport a interconexiunilor cu statele vecine.
Expansiunea rapidă a surselor regenerabile intermitente, concentrată în special în anumite regiuni cu potențial solar și eolian ridicat, are multiple consecințe asupra funcționării sistemului electroenergetic:
· Creșterea variabilității producției și a gradului de incertitudine privind profilul de generare, care amplifică nevoia de rezerve de putere și de flexibilitate operațională.
· Riscul tot mai frecvent de apariție a surplusurilor de energie regenerabilă în anumite intervale orare (în special în orele cu iradiere solară maximă și consum redus), în condițiile unei capacități limitate de export și a dependenței în continuare de importurile de energie pentru anumite perioade și pentru asigurarea adecvanței.
· Apariția unor congestii locale în rețelele de transport și distribuție, pe fondul conectării unui număr sporit de instalații regenerabile, inclusiv instalații de dimensiuni medii și mici pe rețelele de distribuție, ceea ce poate impune, în mod punctual, măsuri de redispecerizare descendentă pentru menținerea siguranței și stabilității sistemului.
În plus, dinamica accelerată a dezvoltării capacităților regenerabile, combinată cu întârzierea dezvoltării resurselor interne de echilibrare și a serviciilor de sistem, sugerează că în anii următori probabilitatea apariției unor situații recurente de surplus de producție regenerabilă va crește, ceea ce face absolut necesară existența unui cadru de reglementare detaliat pentru redispecerizarea descendentă și compensarea producătorilor afectați.
În acest context, art. 46, alin. (12) din Legea nr. 164/2025 include unele prevederi speciale, care permit recurgerea la redispecerizarea descendentă a centralelor SRE sau a celor de cogenerare de înaltă eficiență, inclusiv în afara unor mecanisme bazate pe principii de piață în cazul redispecerizării descendente a centralelor electrice. Mai exact, redispecerizarea descendentă a centralelor pe SRE sau a celor de cogenerare de înaltă eficiență poate fi aplicată în calitatea de  măsură de ultimă instanță, aplicabilă numai atunci când nu există alte alternative sau când alte soluții ar genera costuri disproporționate ori riscuri severe pentru siguranța sistemului.
Chiar dacă principiile generale privind redispecerizarea descendentă a centralelor electrice SRE sau a celor de cogenerare de înaltă eficiență sunt deja reflectate la nivel de lege (Legea nr. 10/2016 și Legea nr. 164/2025), nu există încă o metodologia detaliată care să stabilească modul concret de calcul al compensațiilor financiare pentru situațiile în care redispecerizarea descendentă se realizează în afara mecanismelor de piață, pe baze transparente și nediscriminatorii, și să distingă clar căror tipuri de producători se aplică. Deși legea permite expres redispecerizarea descendentă în condițiile menționate, OST sau OSD nu dispune de un cadru secundar clar, pe baza căruia să intervină în graficele de funcționare ale acestor centrale fără a crea riscuri de litigii, de tratament inegal sau de insecuritate juridică pentru investitori. În lipsa metodologiei următoarele probleme urmează să persiste:
· piețele de servicii de sistem și de echilibrare nu pot furniza, pe termen scurt, resursele necesare, iar redispecerizarea descendentă a SRE și a cogenerării de înaltă eficiență nu poate fi utilizată ca măsură suplimentară de remediere;
· sistemul electroenergetic este expus unui risc crescut de dezechilibre și de situații în care operatorul nu are la dispoziție instrumente eficiente pentru a menține funcționarea în regim normal;
· producătorii din SRE și cogenerare nu au vizibilitate asupra modului în care ar putea fi afectați de eventuale intervenții de redispecerizare și asupra nivelului de compensație pe care l-ar primi, ceea ce afectează predictibilitatea veniturilor și deciziile de investiții.
Într-o altă ordine de idei, adoptarea metodologiei propuse va permite:
· să completeze setul de măsuri de remediere aflate la dispoziția OST și OSD, prin instituirea unui mecanism clar, transparent și nediscriminatoriu de redispecerizare descendentă a centralelor pe SRE sau a celor de cogenerare de înaltă eficiență, utilizat exclusiv ca ultimă instanță, în conformitate cu art. 46 din Legea nr. 164/2025;
· să asigure transparența și predictibilitatea procesului pentru producători, prin reguli explicite de calcul al volumelor redispecerizate și al compensațiilor financiare, astfel încât poziția lor financiară să nu fie deteriorată ca urmare a unei intervenții dispuse în interesul siguranței sistemului;
· să se creeze premisele pentru dezvoltarea, în paralel, a piețelor de servicii de sistem și de echilibrare, prin clarificarea modului în care se vor trata, în afara mecanismelor de piață, situațiile excepționale care impun redispecerizarea descendentă a producției din SRE sau cogenerare de înaltă eficiență.
În concluzie, absența participanților și a lichidității pe piețele de servicii de sistem și de echilibrare, capacitatea limitată a OST de a echilibra sistemul doar prin mecanisme de piață, lipsa unei metodologii de compensare pentru redispecerizarea descendentă și creșterea accelerată a capacităților eoliene și fotovoltaice converg către aceeași necesitate - instituirea rapidă a unui cadru de reglementare compatibil cu articolul 13 din Regulamentul (UE) 2019/943 și cu art. 46 din Legea nr. 164/2025, care să permită utilizarea controlată și compensată corespunzător a redispecerizării descendente ca măsură de ultimă instanță pentru menținerea siguranței sistemului electroenergetic național.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Proiectul Metodologiei de determinare a compensației financiare pentru redispecerizarea descendentă a centralelor electrice care utilizează surse regenerabile de energie sau a centralelor electrice în regim de cogenerare de înaltă eficiență are ca obiectiv principal operaționalizarea prevederilor art. 28 alin. (9) din Legea nr. 10/2016 și art. 46 alin. (7) și (12) din Legea nr. 164/2025, printr-un set unitar de reguli tehnice și economice, aplicabile în situațiile în care producerea de energie electrică la aceste centrale este redusă sau oprită prin dispoziții ale operatorului de sistem, în lipsa unor mecanisme de piață. Metodologia propusă transformă aceste prevederi legale, de nivel principial, într-un mecanism concret care stabilește modul în care se calculează cantitatea de energie nelivrată și compensația financiară aferentă, precum și condițiile în care redispecerizarea descendentă poate fi utilizată și limitele acesteia. 
Obiectivul general al proiectului de act normativ este instituirea unui cadru de reglementare clar, predictibil și compatibil cu standardele Uniunii Europene și ale Comunității Energetice pentru determinarea compensațiilor financiare aferente redispecerizării descendente a centralelor electrice ce utilizează surse regenerabile de energie sau a centralelor cu cogenerare de înaltă eficiență, în situațiile în care astfel de măsuri nu pot fi realizate prin mecanisme de piață.
Prin această Metodologie se urmărește, în plan practic:
· să se ofere producătorilor din surse regenerabile sau de cogenerare de înaltă eficiență certitudine privind modul de calcul al compensațiilor în cazul reducerii forțate a producției impuse de operatorul de sistem, în scopul menținerii siguranței în funcționare a sistemului;
· să se creeze pentru Î.S. „Moldelectrica” un instrument operațional unitar, care să permită luarea deciziilor de redispecerizare descendentă în mod transparent, justificat și verificabil, reducând riscul de tratament discriminatoriu și asigurând trasabilitatea costurilor respective;
· să se asigure o aliniere deplină la cerințele art. 46 din Legea nr. 164/2025 și art. 28 din Legea nr. 10/2016, evitând atât sub-compensarea, cât și supra-compensarea pentru redispecerizarea descendentă a centralelor electrice SRE sau a celor cu cogenerare de înaltă eficiență, iar cantitatea de energie electrică și costul redispecerizării descendente să fie menținute la un nivel rezonabil și justificat tehnico-economic.
În plan normativ, proiectul introduce următoarele elemente principale:
Un prim set important de prevederi vizează definirea domeniului de aplicare și a sferei de subiecți. Metodologia se aplică centralelor electrice care utilizează surse regenerabile de energie (centrale SRE) și centralelor electrice în regim de cogenerare de înaltă eficiență (centrale CÎE), care se încadrează în categoriile de capacitate B, C și D, stabilite conform Codului rețelelor electrice privind racordarea la rețele aprobat prin Hotărârea Consiliului de administrație al Agenției Naționale pentru Reglementare în Energetică nr. 423/2019 și pentru care este disponibil programul de funcționare pentru centrala electrică, în condițiile notificărilor echilibrate a parții responsabile cu echilibrarea care și-a asumat responsabilitatea pentru centrala respectivă. De asemenea, se prevede explicit că și centralele de categoria A pot participa la procesul de redispecerizare descendentă și pot beneficia de compensații, în condițiile în care îndeplinesc cerințele tehnice privind schimbul de date prin SCADA și de transmitere a programului de funcționare, stabilite de OS, și notifică operatorul de sistem cu privire la intenția de participare. Prin aceasta se extinde, în mod controlat, baza de resurse care pot furniza flexibilitate sistemului, menținând totodată exigențe clare de monitorizare tehnică. Totodată, se stabilește că metodologia nu se aplică centralelor racordate în baza unui acord de racordare în condiții flexibile, în temeiul căruia livrarea energiei nu este garantată ferm, centralelor care se află în perioadă de testare, centralelor electrice care nu dispun de un sistem de estimare a puterii disponibile realizat conform cerințelor stabilite de OS, centralelor electrice pentru care nu este prezentat și aprobat programul de funcționare în cadrul notificărilor fizice. 
Un al doilea bloc de prevederi determină cadrul general și principiile de reglementare ale redispecerizării descendente în afara unor mecanisme bazate pe principii de piață. Se consacră, în mod expres, faptul că Metodologia se aplică doar în cazul redispecerizării descendente care nu se bazează pe mecanisme de piață – adică în situațiile în care nu există sau nu pot fi utilizate suficient ofertele de echilibrare și alte instrumente de piață pentru remedierea dezechilibrelor și a congestiilor – și doar pentru situațiile prevăzute de art. 46 alin. (8) din Legea nr. 164/2025. În același timp, sunt formulate trei condiții cumulative pentru a putea recurge la astfel de măsuri: nu există măsuri alternative de remediere; măsurile tehnice și comerciale disponibile pe piața energiei electrice de echilibrare au fost epuizate; alternativele rămase ar presupune costuri disproporționate sau riscuri severe pentru securitatea rețelei. Aceste condiții transpun în detaliu principiul „acțiunii de ultimă instanță” și fixează un standard minim de justificare pentru fiecare dispoziție de dispecer.
În aceiași ordine de idei, metodologia impune operatorului sistemului de transport și operatorilor de distribuție obligația de a asigura, pe cât posibil, o capacitate suficientă a rețelelor pentru transportul și distribuția energiei produse de centralele SRE/CÎE cu un grad minim de redispecerizare. Se consacră, de asemenea, o protecție suplimentară pentru centralele de cogenerare în perioada rece a anului, OST având obligația de a evita redispecerizarea descendentă în măsura în care aceasta pune în pericol continuitatea furnizării energiei termice către consumatori. În acest fel, actul urmărește nu doar echilibrul electric, ci și protejarea serviciilor esențiale de alimentare centralizată cu energie termică.
Metodologia prevede că dispozițiile se emit separat pentru fiecare centrală, cu indicarea clară a perioadei (număr întreg de intervale de decontare) și a nivelului maxim de putere activă permisă sau, după caz, a obligației de sistare totală a producției. De asemene, prevede că OST elaborează, consultă cu OSD și prezintă spre avizare către Agenție proceduri operaționale specifice de punere în aplicare a Metodologiei, care conțin, fără a se limita, modul de selectare a centralelor electrice pentru redispecerizare descendentă a producerii energiei electrice, modul de determinare a puterii disponibile a centralei electrice SER/CÎE, cerințele pentru înregistrarea, transmiterea, validarea valorilor utilizate în determinarea energiei electrice nelivrate și/sau redispecerizate, condițiile de participare a centralelor electrice de tip A și tip B, pentru care nu sunt transmise explicit notificările de program în cadrul notificărilor fizice.
OST și OSD are posibilitatea de a actualiza dispozițiile în funcție de evoluția stării sistemului electroenergetic, cu condiția ca modificările să vizeze doar intervalele de decontare ulterioare. Se ține cont de caracteristicile tehnice și de reglaj ale fiecărei instalații, iar în cazul centralelor care nu pot limita parțial puterea activă sau nu dispun de sisteme de estimare a puterii disponibile, redispecerizarea se face prin sistarea completă a generării. Aceste prevederi asigură un tratament adaptat caracteristicilor tehnice ale centralelor și evită interpretările arbitrare. 
Cantitatea de energie nelivrată urmează a fi determinată, în MWh, separat pentru fiecare dispoziție de dispecer și pentru fiecare interval de decontare. Pentru centralele dotate cu sisteme de monitorizare și control care determină și comunică OST „puterea disponibilă” a centralei, energia nelivrată se determină ca diferență între puterea disponibilă medie pe interval și puterea activă maximă permisă prin dispoziția de dispecer, înmulțită cu durata intervalului de echilibrare. În cazul sistării complete a centralei, puterea maximă permisă se consideră zero. Prin aceste reguli, metodologia introduce un mecanism de calcul obiectiv și verificabil, adaptat atât centralelor moderne, cu monitorizare în timp aproape real, cât și celor care încă lucrează preponderent pe baza programelor și contractelor comerciale.
În continuare, Secțiunea 4 stabilește modul de determinare a compensațiilor financiare pentru energia nelivrată. Metodologia definește venitul nerealizat pentru fiecare interval de decontare ca produs între cantitatea de energie nelivrată și un preț relevant al energiei electrice, la care se adaugă, după caz, componenta valorică aferentă garanțiilor de origine (pentru centralele SRE care beneficiază de astfel de venituri). Prețul de referință utilizat reprezintă prețul de închidere a pieței zilei următoare (PIP) pentru intervalul de tranzacționare stabilit de OPEE în baza intersecției curbei cererii și ofertei rezultate din tranzacțiile încheiate pe PZU. Prin derogare, în cazul în care pentru anumite intervale de decontare PIP este stabilit de OPEE conform pct. 128 din Regulile pieței energiei electrice, la determinarea venitului ratat OS va aplica valoarea calculată conform pct. 780 din RPEE.  
Secțiunea 5 completează mecanismul prin stabilirea procedurilor de decontare și a termenelor, iar Secțiunile 6 și 7 introduc cerințe de raportare și prevederi tranzitorii. OST este obligat să păstreze evidențe detaliate pentru fiecare dispoziție de dispecer (numărul, puterea limitată, perioada, disponibilitatea sursei primare etc.) și să raporteze anual către ANRE informații privind numărul dispozițiilor de dispecer pe motive, volumele de energie nelivrată, valoarea compensațiilor și centralele afectate, inclusiv cele pentru care energia nelivrată depășește 5% din producția anuală, împreună cu cauzele depășirii și măsurile de remediere propuse. 
Prin acest ansamblu de prevederi, Metodologia urmărește obiective clare și măsurabile: crearea unui cadru unitar și transparent de calcul al energiei nelivrată și al compensațiilor; reducerea riscului de tratament arbitrar sau discriminatoriu al centralelor SRE/CÎE; protejarea investițiilor prin compensarea veniturilor nerealizate într-un mod obiectiv și justificat; precum și îmbunătățirea monitorizării și a planificării rețelei astfel încât, pe termen mediu, volumul energiei redispecerizate descendent și costurile aferente să fie menținute la un nivel minim, în conformitate cu bunele practici europene.
În faza actuală, în care piețele respective sunt lansate, dar încă nu există un portofoliu suficient de furnizori de servicii de echilibrare din rândul centralelor flexibile sau al altor resurse, Metodologia urmează să funcționeze ca un mecanism de protecție pentru producătorii regenerabili și de cogenerare de înaltă eficiență. Pe măsură ce piețele de echilibrare și serviciile de sistem se dezvoltă, iar capacitățile interne și transfrontaliere cresc, ponderea situațiilor în care se apelează la redispecerizare descendentă în lipsa unor mecanisme de piață și, implicit, la această Metodologie urmează să se reducă semnificativ.


	3.2. Opțiunile alternative analizate și motivele pentru care acestea nu au fost luate în considerare

	În analiza opțiunilor de intervenție, principala alternativă considerată a fost opțiunea „a nu face nimic” (business as usual), respectiv menținerea cadrului existent, fără elaborarea și aprobarea unei metodologii detaliate de determinare a compensațiilor financiare pentru redispecerizarea descendentă respectiv menținerea situației existente în care prevederile art. 28 alin. (9) din Legea nr. 10/2016 și ale art. 46 alin. (7) și (12) din Legea nr. 164/2025 rămân fără o metodologie de aplicare la nivel secundar. Într-un astfel de scenariu, obligația legală de compensare a centralelor SRE și CÎE supuse redispecerizării descendente în lipsa unor mecanisme de piață ar rămâne declarativă, fără un mecanism de calcul, de decontare și de raportare clar definit.
În scenariul business as usual:
· deciziile de redispecerizare descendentă ar continua să fie fundamentate pe dispoziții generale din legislația primară și pe reguli operaționale interne ale operatorului de sistem, fără un cadru explicit și detaliat de calcul al compensațiilor;
· în lipsa unei metodologii clare, modul de calcul al compensațiilor ar fi susceptibil de interpretări diferite de la caz la caz, ceea ce ar putea genera controverse, dispută și litigii între producători, operatorul de sistem și participanții la piață;
· investitorii în capacități regenerabile și de cogenerare de înaltă eficiență ar continua să perceapă riscul de redispecerizare descendentă ca neclar și neacoperit suficient contractual, ceea ce ar afecta bancabilitatea proiectelor, costul capitalului și apetitul de investiții, în special în noi instalații intermitente (fotovoltaice și eoliene).
În condițiile creșterii rapide a capacităților regenerabile și a absenței, pe termen scurt, a unor surse suficiente de echilibrare și servicii de sistem, operatorul de sistem ar continua să fie confruntat cu situații în care, pentru menținerea stabilității frecvență/putere și pentru gestionarea congestiilor, ar fi nevoit să limiteze sau să oprească temporar producția unor centrale SRE/CÎE. Fără Metodologie, astfel de intervenții ar trebui oricum realizate, dar fără un cadru clar de calcul al energiei nelivrate și al compensațiilor, ceea ce ar genera un șir de dezavantaje majore în raport cu opțiunea adoptării Metodologiei.
În primul rând, nu ar exista un mod unitar și obiectiv de determinare a cantității de energie nelivrată, de asemenea nu ar exista un cadru clar de compensare financiară. Fără formulele din Secțiunea 4, compensațiile, dacă ar fi acordate, s-ar negocia ad-hoc, prin aranjamente contractuale bilaterale sau decizii punctuale, cu un grad ridicat de opacitate și posibil tratament diferențiat între producători. Lipsa unor criterii uniforme (venit nerealizat calculat în raport cu prețul de piață sau prețul reglementat, integrarea veniturilor din garanții de origine) ar crea un teren fertil pentru acuzații de discriminare și pentru presiuni asupra operatorului de sistem și a Agenției. Metodologia, în schimb, stabilește formule standardizate, aplicabile tuturor producătorilor eligibili, cu adaptări justificate doar de tipul de regim comercial (piață liberă, tarif reglementat, CfD), ceea ce asigură transparență și previzibilitate.
Prin contrast, adoptarea Metodologiei propuse permite:
· transformarea obligațiilor legale și europene într-un mecanism operațional complet (definiții, condiții de aplicare, formule, proceduri, raportare);
· protejarea echitabilă a producătorilor SRE și CÎE, care vor cunoaște dinainte modul de calcul al compensațiilor;
· consolidarea disciplinei și a transparenței în activitatea operatorului de sistem și a pieței de echilibrare, prin marcarea separată a tranzacțiilor destinate managementului congestiilor și prin reflectarea costurilor respective în tariful de transport, cu control din partea ANRE;
· obținerea, pe termen mediu, a unei imagini clare asupra volumelor și cauzelor redispecerizării descendente, indispensabilă pentru planificarea investițiilor în rețele și în resurse de echilibrare.
În aceste condiții, opțiunea de a nu elabora și adopta Metodologia a fost considerată neadecvată și contrară interesului public, iar soluția propusă – aprobarea Metodologiei – este justificată atât din perspectiva necesității practice de a gestiona corespunzător creșterea capacităților regenerabile, cât și din perspectiva conformității cu legislația națională și angajamentele europene.

	4. Analiza impactului de reglementare 

	4.1. Impactul asupra sectorului public

	Adoptarea Metodologiei are implicații directe asupra Î.S. „Moldelectrica”, în calitate de operator de sistem și gestionar al pieței de echilibrare, care va trebui:
· să adapteze procedurile operaționale și sistemele informatice pentru a putea calcula și deconta compensațiile în conformitate cu Metodologia;
· să asigure colectarea și gestionarea datelor privind volumele redispecerizate, prețurile de referință pentru calculul corect al compensațiilor;
· să integreze raportarea acestor volume și costuri în rapoartele anuale și în comunicarea cu Agenția și, pe termen lung, cu platformele regionale relevante.
Nu se preconizează crearea unor noi instituții sau reorganizarea celor existente, Metodologia fiind concepută să se încadreze în arhitectura instituțională actuală. Efortul suplimentar pentru sectorul public se va concentra pe:
· formarea și instruirea personalului operatorului de sistem în aplicarea Metodologiei;
· adaptarea sistemelor informatice de piață și de decontare, proces care oricum este prevăzut în contextul lansării și consolidării pieței de echilibrare și a serviciilor de sistem.
Impactul structural asupra sectorului public este apreciat ca pozitiv pe termen mediu și lung, întrucât Metodologia:
· clarifică rolurile și responsabilitățile instituționale în gestionarea redispecerizării descendente;
· contribuie la profesionalizarea și la consolidarea capacității Agenției și a Î.S. „Moldelectrica” de a aplica reguli moderne de gestiune a congestiilor și a flexibilității, în linie cu standardele UE și ale Comunității Energetice.

	4.2. Impactul financiar și argumentarea costurilor estimative

	Metodologia nu implică costuri directe semnificative pentru bugetul de stat sau pentru alte bugete din sectorul public, întrucât compensațiile financiare pentru redispecerizarea descendentă sunt plătite de către operatorul de sistem și, în ultimă instanță, reflectate în tarifele reglementate (tarife de transport).
În absența unui istoric consolidat de redispecerizare descendentă și a unor estimări robuste ale volumelor potențiale, costurile nu pot fi cuantificate ex ante cu precizie. Totuși, se pot formula câteva considerente:
· având în vedere limitele prevăzute de art. 46 din Legea nr. 164/2025 (de ex. plafonul orientativ de 5% din energia anuală produsă de instalațiile regenerabile conectate la rețea) și obiectivul explicit de a minimiza redispecerizarea descendentă, volumul de energie pentru care se vor plăti compensații este așteptat să rămână mic spre moderat;
· costurile asociate compensațiilor vor reflecta, în esență, veniturile nete pierdute de producători și vor fi limitate de faptul că redispecerizarea în lipsa unor mecanisme bazate pe piață se activează doar când nu există alternative de piață sau acestea ar presupune costuri mult mai mari;
· pe termen mediu, dezvoltarea pieței de echilibrare și a serviciilor de sistem, inclusiv atragerea de investiții în capacități flexibile, ar trebui să conducă la reducerea frecvenței utilizării redispecerizării descendente și, implicit, a costurilor aferente.
În ceea ce privește impactul pe tarife, costurile de redispecerizare descendentă și compensațiile aferente se vor reflecta în:
· tarifele de transport și, eventual, în componentele tarifare aferente conducerii centralizate a sistemului, aprobate de Agenție;
· acestea vor fi supuse evaluării de eficiență și justificării în cadrul procesului de aprobare a tarifelor, ceea ce va permite prevenirea transferului către consumatori a unor costuri nejustificate.
Per ansamblu, impactul financiar asupra bugetelor publice este considerat limitat, iar asupra consumatorilor – gestionabil și proporțional, în raport cu beneficiile de siguranță energetică și de stimulare a investițiilor în surse regenerabile și de cogenerare de înaltă eficiență.

	4.3. Impactul asupra sectorului privat

	Impactul principal asupra sectorului privat se manifestă asupra:
· producătorilor din surse regenerabile de energie (eoliene, fotovoltaice, biogaz, hidro de mică putere etc.), inclusiv producătorii eligibili în schemele de sprijin conform Legii nr. 10/2016;
· producătorilor care operează centrale de cogenerare de înaltă eficiență, în special cei care furnizează și agent termic pentru sisteme centralizate de alimentare cu energie termică.
Pentru aceste categorii, Metodologia are un impact preponderent pozitiv, întrucât:
· introduce predictibilitate și transparență asupra modului în care se calculează compensațiile, reducând riscul reglementar și juridic;
· consolidează bancabilitatea proiectelor, facilitând dialogul cu finanțatorii și reducând costul capitalului prin clarificarea riscului de redispecerizare descendentă și a modului în care acesta este compensat;
Pentru consumatori și alți participanți la piață (furnizori, traderi), impactul este mai degrabă indirect:
· costurile asociate compensațiilor vor fi internalizate în tarifele de rețea și, eventual, în prețurile finale, însă într-o manieră controlată de Agenție;
· reducerea riscului de litigii și clarificarea regulilor de redispecerizare descendentă contribuie la un mediu investițional mai stabil, ceea ce, pe termen mediu și lung, este de natură să ducă la o structură mai diversă de producție și la prețuri mai competitive.
Nu se anticipează un impact disproporționat asupra IMM-urilor, întrucât Metodologia se aplică tuturor producătorilor în mod nediscriminatoriu, iar eventualele costuri administrative suplimentare (raportare, participare la proceduri) sunt marginale în raport cu beneficiul compensării.

	4.4. Impactul social
4.4.1. Impactul asupra datelor cu caracter personal
4.4.2. Impactul asupra echității și egalității de gen

	4.4. Impactul social
Impactul social direct al Metodologiei este limitat, întrucât actul normativ vizează, în principal, relațiile dintre operatorul de sistem și producători. Cu toate acestea, există efecte indirecte relevante:
· prin consolidarea încrederii în tratamentul investițiilor regenerabile, Metodologia contribuie la menținerea și crearea de locuri de muncă în sectorul energiei regenerabile și al tehnologiilor conexe;
· prin sprijinirea integrării eficiente a capacităților regenerabile, Metodologia contribuie la reducerea dependenței de importurile de energie și la stabilizarea pe termen lung a prețurilor la energie, ceea ce are efecte pozitive asupra bunăstării populației, în special pentru grupurile vulnerabile;
· prin menținerea siguranței în funcționare a sistemului, inclusiv în condiții de penetrare sporită a regenerabilelor, se reduce riscul de întreruperi majore și de deteriorare a serviciilor esențiale (sănătate, educație, servicii sociale).
Nu sunt identificate efecte negative semnificative asupra nivelului de ocupare, sănătății sau accesului la servicii sociale; dimpotrivă, prin susținerea tranziției energetice, Metodologia contribuie indirect la îmbunătățirea condițiilor de mediu și, implicit, a sănătății populației.
4.4.1. Impactul asupra datelor cu caracter personal
Metodologia se referă la date tehnice și comerciale privind producția de energie electrică, tarife, prețuri de piață, volume redispecerizate și costuri de funcționare. Operatorii vizați sunt, în majoritate covârșitoare, persoane juridice (producători, operatori de rețea), iar eventualele date personale (de exemplu, datele de contact ale reprezentanților legali) sunt deja prelucrate în baza cadrului general aplicabil licențierii și reglementării sectorului energetic.
Nu se introduc noi categorii de date cu caracter personal, noi scopuri de prelucrare sau restricții suplimentare asupra drepturilor persoanelor vizate. Prin urmare, impactul asupra datelor cu caracter personal este neglijabil, fiind suficientă aplicarea regulilor generale din legislația privind protecția datelor.
4.4.2. Impactul asupra echității și egalității de gen
Metodologia este neutră din punctul de vedere al genului și nu conține dispoziții care să trateze în mod diferit femeile, bărbații sau minoritățile de gen. Beneficiile și obligațiile rezultate din aplicarea Metodologiei se referă la entități economice și nu sunt condiționate de criterii de gen sau alte criterii susceptibile de discriminare.
În mod indirect, prin sprijinirea tranziției energetice și a investițiilor în infrastructura energetică modernă, Metodologia contribuie la crearea de oportunități economice într-un sector în dezvoltare, care poate fi orientat prin alte politici publice către asigurarea unei participări echilibrate din punct de vedere al genului.


	4.5. Impactul asupra mediului

	4.5. Impactul asupra mediului
Impactul asupra mediului este preponderent pozitiv și de natură indirectă. Prin clarificarea și garantarea compensării adecvate a producătorilor regenerabili și de cogenerare de înaltă eficiență, Metodologia:
· întărește stabilitatea și predictibilitatea cadrului investițional în proiecte de energie regenerabilă și cogenerare eficientă, sprijinind astfel creșterea capacităților „low-carbon” conform obiectivelor naționale;
· limitează riscul ca operatorii de sistem să recurgă la redispecerizare descendentă excesivă sau nejustificat al producției regenerabile, în condițiile în care orice redispecerizare descendentă în lipsa unor mecanisme de piață implică costuri explicite, ceea ce încurajează, în mod natural, investițiile alternative în flexibilitate și rețele;
· sprijină reducerea pe termen mediu și lung a emisiilor de gaze cu efect de seră și a poluării asociate producției de energie din surse fosile, prin integrarea mai eficientă a regenerabilelor.
În măsura în care, pe termen scurt, lipsa resurselor de echilibrare ar putea impune, în anumite situații, utilizarea unor centrale fosile pentru asigurarea rezervelor sau echilibrarea sistemului, Metodologia nu amplifică acest fenomen, ci, dimpotrivă, îl face mai transparent și mai bine monitorizat, creând premisele pentru o tranziție accelerată către soluții mai curate.

	4.6. Alte impacturi și informații relevante

	Metodologia are, de asemenea, un impact important asupra:
· climatului investițional în sectorul energetic, prin alinierea la standardele UE și ale Comunității Energetice și prin reducerea incertitudinii reglementare;
· competitivității și integrării regionale a pieței de energie, întrucât clarificarea tratamentului redispecerizării descendente și a compensării este o condiție pentru participarea eficientă la piețele de echilibrare și serviciile de sistem regionale și la platformele ENTSO-E;
· procesului de aderare la UE, prin demonstrarea capacității Republicii Moldova de a transpune și implementa în mod efectiv acquis-ul european în domeniul energiei.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Proiectul de Metodologie are relevanță directă UE, fiind conceput pentru a asigura implementarea la nivel secundar a prevederilor art. 13 din Regulamentul (UE) 2019/943 privind piața internă de energie electrică, astfel cum a fost incorporat și în cadrul legislativ național prin art. 46 din Legea nr. 164/2025.


	5.2. Măsuri normative care urmăresc crearea cadrului juridic intern necesar pentru implementarea legislației UE

	Metodologia propusă constituie măsura normativă secundară necesară pentru implementarea:
· art. 13 din Regulamentul (UE) 2019/943, privind redispecerizarea unităților de producție și compensarea financiară;
· deciziilor Consiliului Ministerial al Comunității Energetice privind integrarea pachetului „Electricity Integration Package” în legislația Contractanților.
Prin adoptarea Metodologiei, Republica Moldova demonstrează:
· capacitatea de a implementa efectiv acquis-ul în domeniul energiei electrice;
· disponibilitatea de a adopta standarde de bună practică în ceea ce privește protecția producătorilor regenerabili și de cogenerare de înaltă eficiență;
· compatibilitatea cu modele similare de reglementare utilizate în statele membre ale UE, în care TSO-urile și DSO-urile aplică mecanisme de compensare conform art. 13.

	6. Avizarea și consultarea publică a proiectului actului normativ

	În scopul respectării prevederilor Legii nr. 239/2008 privind transparența în procesul decizional, ANRE a demarat procesul de consultare cu părțile interesate a proiectului, plasând pe pagina web oficială, la rubrica Transparența decizională/Proiecte supuse consultării publice proiectul și Nota de fundamentare, astfel încât orice persoană interesată să aibă posibilitatea de a accesa documentele respective și de a prezenta propuneri și obiecții pe marginea lor, inclusiv prin poșta electronică, la adresa electronica indicată în anunț.
Obiecțiile și propunerile parvenite în procesul de consultare publică a proiectului urmează a fi incluse în Sinteza propunerilor/recomandărilor la proiect, împreună cu poziția autorului privind acceptarea sau respingerea propunerilor, însoțită de argumentarea necesară.
Pentru asigurarea transparenței procesului de consultare publică, este considerată opțiunea organizării unor ședințe publice ce părțile interesate și autoritățile publice care urmează să implementeze prevederile propuse spre aprobare.

	7. Concluziile expertizelor

	La elaborarea proiectului în cauză au fost aplicate prevederile Metodologiei de efectuare a expertizei anticorupție a proiectelor de acte normative departamentale, aprobată prin Anexa 2 la Hotărârea Colegiului CNA nr. 6 din 20.10.2017, modificată potrivit Hotărârii Colegiului CNA nr.3 din 26.04.2024 și s-a evitat în cuprinsul proiectului norme care pot genera, la aplicare, apariția riscurilor de corupție.
Totodată, în scopul respectării prevederilor Legii nr. 100/2017 cu privire la actele normative, proiectul urmează a fi supus expertizei juridice. Rezultatele expertizei juridice vor fi examinate și prezentate la acest capitol ulterior recepționării acestora.

	8. Modul de încorporare a actului în cadrul normativ existent

	Metodologia, în calitate de act normativ secundar, urmează să implementeze și să pună în aplicare prevederile Legii nr. 10/2016 privind promovare utilizării energiei din surse regenerabile și Legii nr. 164/2025 cu privire la energia electrică, stabilind cerințe și prevederi pentru Î.S. „Moldelectrica” și producătorii de energie electrică care dețin  centrale electrice ce produc din surse regenerabile de energie sau în regim de cogenerare de înaltă eficiență, de categoriile B, C și D, stabilite conform prevederilor Codului rețelelor electrice privind racordarea la rețelele electrice, aprobat prin Hotărârea Agenției Naționale pentru Reglementare în Energetică nr. 423/2019.
Totodată, prevederile propuse ale metodologiei urmează să asigurare coerența cu Regulile pieței de energie electrică, aprobate prin Hotărârea Consiliului de administrație al ANRE nr. 283/2020, astfel încât redispecerizarea descendentă în lipsa unor mecanisme de piață și compensarea financiară aferentă să fie tratate unitar în cadrul general al pieței de energie electrică.

	9. Măsurile necesare pentru implementarea prevederilor proiectului actului normativ

	Prevederile proiectului metodologiei urmează a fi implementate fără necesitate de a interveni in alte acte normative. Punerea în aplicare va fi realizată de către OST drept parte a activității de conducere centralizată a sistemului electroenergetic.
Pentru a asigura cadrul contractual necesar pentru realizarea tranzacțiilor aferente obligațiilor de plată ce reies din aplicarea metodologiei, secțiunea 7 din proiectul metodologiei „Dispoziții finale și tranzitorii” stabilește obligativitatea OST de a revizui contractul cadru de echilibrare și procedurile de punere în aplicare a prezentei Metodologii. 




image1.emf

